b'\n_START_ARTICLE_\nSpaceX CRS-4\n_START_SECTION_\nDer\xc4\xabg\xc4\x81 krava\n_START_PARAGRAPH_\nDragon bija iepild\xc4\xabts ar aptuveni 2216 kg kravas. Transportku\xc4\xa3a herm\xc4\x93tiskaj\xc4\x81 sekcij\xc4\x81 atrad\xc4\x81s 1627 kg kravas: mantas apkalpei (626 kg), zin\xc4\x81tnisko eksperimentu aparat\xc5\xabra un materi\xc4\x81li (746 kg), stacijas rezerves da\xc4\xbcas (183 kg), \xc4\x81rpusku\xc4\xa3a aktivit\xc4\x81\xc5\xa1u aparat\xc5\xabra (25 kg), datoru piederumi (46 kg)._NEWLINE_Neherm\xc4\x93tisk\xc4\x81 kravas sekcij\xc4\x81 kravas masa bija 589 kg. Taj\xc4\x81 atrad\xc4\x81s skaterometrs RapidScat._NEWLINE_Uz zemi atgrie\xc5\xbeam\xc4\x81 krava bija ar masu 1486 kg. Taj\xc4\x81 bija p\xc4\x93t\xc4\xabjumu rezult\xc4\x81ti, iek\xc4\x81rtas u.c. lietas.\n_START_SECTION_\nLidojuma gaita\n_START_PARAGRAPH_\nDragon tika palaists 2014.\xc2\xa0gada 21.\xc2\xa0septembr\xc4\xab 05:52:03  UTC ar nes\xc4\x93jra\xc4\xb7eti Falcon 9 v1.1 no Kanaveralas zemesraga Gaisa sp\xc4\x93ku stacijas starta laukuma SLC-40._NEWLINE_23. septembr\xc4\xab 10:52 UTC Dragon tika satverts ar manipulatoru Canadarm2, kuru no stacijas iek\xc5\xa1ienes vad\xc4\xabja Aleksanders Gersts. Kontakts ar Harmony moduli notika 13:21 UTC, un kosmosa ku\xc4\xa3is piln\xc4\xabb\xc4\x81 bija piesl\xc4\x93gts p\xc4\x93c 3\xe2\x80\x944 min\xc5\xabt\xc4\x93m._NEWLINE_29. septembr\xc4\xab ar stacijas manipulatora un DEXTRE pal\xc4\xabdz\xc4\xabbu no Dragon va\xc4\xbc\xc4\x93j\xc4\x81 kravas nodal\xc4\xabjuma tika iz\xc5\x86emts skaterometrs RapidScat un p\xc4\x81rvietots uz Columbus modu\xc4\xbca \xc4\x81r\xc4\x93jo der\xc4\xabg\xc4\x81s kravas platformu SDX._NEWLINE_25. oktobr\xc4\xab 12:02 UTC ar manipulatoru, kuru vad\xc4\xabja Gregorijs Vaizmens, Dragon tika atvienots no Harmony modu\xc4\xbca un 13:57 UTC atlaists no robotrokas. 8:43 UTC veikts bremz\xc4\x93\xc5\xa1anas manevrs. 19:38 UTC Dragon kapsula nolaid\xc4\x81s Klusaj\xc4\x81 oke\xc4\x81n\xc4\x81, rietumos no Kalifornijas. Lidojums ilga 34 dienas 13 stundas 49 min\xc5\xabtes.\n_START_SECTION_\nAtk\xc4\x81rtota izmanto\xc5\xa1ana\n_START_PARAGRAPH_\nP\xc4\x93c atgrie\xc5\xa1an\xc4\x81s uz zemes nolai\xc5\xbeamajam apar\xc4\x81tam tika veiktas daudzas inspekcijas, lai izp\xc4\x93t\xc4\xabtu, kuras komponentes ir j\xc4\x81nomaina, lai to var\xc4\x93tu atk\xc4\x81rtoti izmantot kosmisk\xc4\x81 lidojum\xc4\x81. Tika uzlikts jauns karstuma vairogs, kas bremz\xc4\x93\xc5\xa1an\xc4\x81 Zemes atmosf\xc4\x93r\xc4\x81 abl\xc4\x81cijas proces\xc4\x81 degrad\xc4\x93j\xc4\x81s, un akumulatoru baterija, kas bija cietusi saskar\xc4\x93 ar j\xc5\xabras \xc5\xabdeni._NEWLINE_2017. gada 3. j\xc5\xabnij\xc4\x81 CRS-4 nolai\xc5\xbeamais apar\xc4\x81ts atk\xc4\x81rtoti start\xc4\x93ja misij\xc4\x81 SpaceX CRS-11.'